અંકિતા ચાર મહિના તો અમારા ઘરે હતી એવી માહિતી આપતાં હીરેન ફરિયાએ ‘મિડ-ડે’ને કહ્યું હતું કે ‘અંકિતાનાં પાંચ વર્ષ પહેલાં ઘાટકોપર (વેસ્ટ)ની કામા લેનમાં લગ્ન કરાવ્યા બાદ બે વાર તેને કસુવાવડ થઈ ગઈ હતી. પહેલી જુલાઈએ અંકિતાને બેબી આવી હતી. હૉસ્પિટલમાંથી અંકિતા તેની બેબી વંશી સાથે અમારા ઘરે રહેવા આવી હતી. ત્યાર પછી તેનાં સાસુ-સસરા અંકિતાને તેમના ઘરે લઈ જવા માટે તેડવા આવવા તૈયાર જ નહોતાં. તેમને દીકરી આવી એ ગમ્યું નહોતું. એટલે અંકિતાની સાસુએ પૈસાની માગણી કરી હતી. એને લીધે અમે અંકિતાના નામે એક લાખ રૂપિયાની ફિક્સ્ડ ડિપોઝિટની રસીદ કઢાવી હતી. ત્યાર બાદ મયંક ૨૮ ઑક્ટોબરની સાંજે શુક્રવારે અંકિતાને ઘરે લઈ ગયો હતો. બીજા દિવસે કાળી ચૌદસ હતી અને દિવાળીના દિવસે સવારે અમને અંકિતા બીમાર હોવાથી હૉસ્પિટલમાં લઈ ગયા છીએ એવો તેના સસરાનો ફોન આવ્યો હતો.’